**NOTĂ INFORMATIVĂ**

**la proiectul Hotărârii Guvernului pentru modificarea și completarea Hotărârii Guvernului nr.486 din 5 iulie 2012 cu privire la aprobarea Strategiei de dezvoltare a serviciilor de extensiune rurală**

**pentru anii 2012-2022**

**Baza juridică.** Proiectul prezentei Hotărâri de Guvern este elaborat în contextul asigurării realizăriiLegii nr.177 din 22.10.2015 pentru ratificarea Acordului de finanţare dintre Guvernul Republicii Moldova şi Comisia Europeană privind implementarea Programului ENPARD Moldova – suport pentru agricultură şi dezvoltare rurală, Hotărârii Guvernului nr.409 din 04.06.2014 cu privire la aprobarea Strategiei naţionale de dezvoltare agricolă şi rurală pentru anii 2014-2020 și Hotărârii Guvernului nr. 890 din 20 iulie 2016 cu privire la aprobarea Planului de acţiuni al Guvernului pentru anii 2016-2018.

**Scopul proiectului** îl constituie direcționarea vectorului de dezvoltare a Serviciilor de Extensiune Rurale și racordarea la cerințele Uniunii Europene prin modificarea și completarea Strategiei de dezvoltare a serviciilor de extensiune rurală pentru anii 2012-2022, aprobată prin Hotărârea Guvernului nr. 486 din 5 iulie 2012.

**Obiectivul proiectului** este implicarea mai multor companii prestatoare de servicii în procesul de furnizare a consultanței agricole, promovarea și implementarea mecanismului de plată a serviciilor agricole, precum și sporirea calității serviciilor de extensiune rurală prestate, fapt ce va genera o valoare adăugată înaltă și va îmbunătăți calitatea vieții în mediul rural.

**Justificarea scopului**

La 5 iulie 2012, prin Hotărârea Guvernului nr. 486, a fost aprobată ***Strategia de dezvoltare a serviciilor de extensiune rurală pentru anii 2012-2022*** și Planul de acțiuni privind implementarea acesteia în perioada 2012-2017.

În prima etapă de implementare a Strategiei 2012-2017, accentul a fost pus pe activitatea de dezvoltare a rețelei Serviciilor de Extensiune Rurală (SER), modelul de organizare al căruia fiind clar expus în capitolul V al Strategiei. Pe parcursul primei etape a existat totuși o îngrijorare referitor la faptul cât de mult eforturile depuse în domeniul de prestare a serviciilor de consultanță vor contribui la creșterea Produsului Intern Brut Agricol și sporirea profitabilității în afacerile agricole. Obiectivele stabilite și măsurile de implementare a politicii sectoriale au creat însă unele restricții în ce privește impactul serviciilor de extensiune rurală prestate.

Datorită numărului considerabil de fermieri, scopul Strategiei a constituit extinderea razei de acoperire cu servicii agricole, pentru a cuprinde cât mai mulți fermieri în activitățile de extensiune. La momentul aprobării Strategiei, 44 % din întreg teritoriul Republicii Moldova era acoperit cu servicii de extensiune agricolă, sau 49 % din gospodăriile agricole beneficiau de servicii de consultanță. Astfel, accentul a fost pus pe *metode de comunicare în grup și în masa*, și mai puțin pe consultații individuale, pentru a atinge un număr însemnat de beneficiari ai serviciilor la prețuri minime, achitate de către stat.

Grupurile-ţintă ale reţelei Serviciilor de Extensiune Rurală au fost:

a) *gospodăriile de subzistenţă* - care activează doar pentru consum propriu şi fără potenţial comercial;

b) *gospodăriile comerciale* - care produc pentru comercializare, dar cu o mică parte pentru consum propriu. Aceste gospodării au un potenţial în creştere, reprezentând tipul cel mai important în dezvoltarea sectorului agricol;

c) *gospodăriile corporative,* care produc exclusiv pentru comercializare.

Pe de o parte, implementarea în practică a serviciilor prestate a demonstrat că cea mai eficientă consultație este totuși *consultația individuală*. Pe de altă parte, datorită numărului impunător de fermieri, statul nu a avut posibilitatea reală de formare a unui buget suficient pentru sectorul de extensiune, care să permită oferirea unui număr mai mare de servicii de consultanță individuală.

Fiind luat în considerație numărul sporit de producători agricoli care practicau agricultură de subzistență și a celor în devenire, entitatea de implementare a Strategiei a pus accentul pe necesitățile acestor categorii de agricultori menționate anterior. Pentru necesitățile acestora se asigura un nivel mediu al calității serviciilor prestate, cu un conținut mai puțin specializat. Acest fapt a avut un *impact mai puțin benefic* asupra competențelor și gradului de cunoștințe specializat al personalului din cadrul entității de implementare a Strategiei. În rezultat, s-a creat un gol în nivelul de cunoștințe deținute de marea majoritate a agricultorilor, inclusiv a grupului fermierilor de top, care a dat naștere unei stagnări în dezvoltarea competențelor profesionale ale acestora.

La finalul primei perioade de implementare a Strategiei ***obiective relativ realizate și servicii mai puțin calitative***, Ministerul Agriculturii, Dezvoltării Regionale și Mediului propune următoarele modificări și completări la Strategia de dezvoltare a serviciilor de extensiune rurală:

* ***Completarea Obiectivelor Generale cu 2 obiective noi***: sporirea nivelului de calitate a consultanței furnizate și crearea coresponsabilității financiare a comunității agricole;
* ***Substituirea celor 3 Obiective Specifice cu alte 3 obiective***: dezvoltarea rețelei serviciilor de extensiune rurală concentrată pe sectoare specializate, transferul capacității de extensiune de la gospodăriile de subzistență la gospodăriile de producție pentru comercializare și creșterea veniturilor companiilor de consultanță din plățile pentru serviciile oferite;
* ***Includerea serviciilor nonagricole***, în scopul susținerii diversificării activităților rurale;
* ***Dezvoltarea mecanismului de introducere a serviciilor cu plată*** pentru serviciile individuale (tehnologice și economice), întru sporirea profitabilității afacerilor agricole;
* ***Excluderea alineatului referitor la extinderea rețelei SER***;
* ***Modificarea alineatului cu referință la serviciile prestate,*** prin substituirea cu prevederi noi;
* ***Implicarea mai multor companii de consultanță în procesul de prestare a serviciilor agricole***, prin modificarea pct.5.1.Modelul de organizare a serviciilor de extensiune rurală după anul 2012 și a condițiilor de participare la tender a organizațiilor prestatoare de servicii;
* ***Subtituirea surselor de finanțare a rețelei de extensiune și a instrumentelor financiare ale Strategiei;***
* ***Modificarea procedurii de monitorizare și raportare*** a serviciilor prestate.

În concluzie, prin proiectul Hotărârii Guvernului invocat se propune completarea Strategiei cu noi obiective în scopul sporirii nivelului de calitate a consultanței furnizate și crearea coresponsabilității financiare a comunității agricole, precum și modificarea parțială a unor capitole prin substituirea conținutului cu referință la dezvoltarea rețelei Serviciilor de Extensiune Rurală (SER), sursele de finanțare, instrumentele financiare și procedura de monitorizare și raportare a serviciilor prestate.

**Sursele de finanțare**

Consultația individuală va impune o coresponsabilitate financiară din partea producătorilor agricoli. Introducerea taxelor cu plată pentru servicii va oferi posibilități de finanțare suficientă a activității consultanților și va spori calitatea serviciilor prestate. Deoarece valoarea adăugată a consultației depășește cu mult costul consultației, agricultorii vor învăța să gândească altfel, în funcție de profit și nu de cheltuieli.

**Argumentele forte** pentru introducerea taxelor de plată sunt următoarele:

- ***Durabilitatea financiară și modelul de activitate*** va reduce vulnerabilitatea de micșorare a sumelor finanțate din bugetul de stat;

- ***Calitatea consultației*** va face posibilă obținerea unei valori adăugate maxime pentru banii achitați, fiind prestate mai multe servicii, întru acumularea veniturilor suficiente pentru activitatea consultanților;

- ***Eficiența consultației*** cu plată va accentua valoarea consultației, pe când acordarea serviciilor gratuite sunt percepute ca având o valoare mică;

- ***Eficiența în procesul de gestionare a operațiunilor de plată*** va fi determinată de cheltuieli, costuri ale forței de muncă și timpul acordat. Beneficiarii și consultanții vor încerca să gestioneze timpul cât mai eficient. Consultațiile vor fi oferite într-o formă verbală mai explicită și simplă posibilă, pentru a asigura buna înțelegere și implementarea eficientă a consultației;

- ***Valoare adăugată mai sporită*** în lanțul agroalimentar va face posibilă implementarea consultației de calitate mai înaltă;

- ***Coresponsabilitatea financiară*** pentru consultațiile oferire va identifica transferul de cunoștințe valoroase în calitate de tranzacție economică într-un context economic;

- ***Eliminarea decalajului cultural*** va oferi posibilitate consultantului să devină partener al fermierului și va elimina relațiile de profesor-student, dând astfel naștere respectului și încrederii reciproce;

- ***Caracterul imparțial al consultațiilor*** va face posibilă poziționarea consultanților în calitate de reprezentanți obiectivi și nu de reprezentanți ai sectorului privat. Acest fapt va contribui, de asemenea, la îmbunătățirea la general a situației în economie.

În așa mod, finanțarea serviciilor de extensiune rurală va fi realizată din **3 surse**:

* mijloace financiare planificate din bugetul de stat;
* surse financiare acumulate în rezultatul prestării serviciilor cu plată;
* surse bănești atrase din exterior de către instituțiile nonguvernamentale prestatoare de servicii.

**Costul implementării**

Din bugetul de stat pentru anul 2018-2020 anual vor fi alocate surse financiare în valoare de 10 mln lei, sume planificate în cadrul bugetelor pe termen mediu. Pentru perioada de implementare a Strategiei va fi organizată o singură procedură de achiziții.

Conform Planului de acțiuni pentru implementarea Strategiei de dezvoltare a serviciilor de extensiune rurală pentru anii 2018-2022, anexat la proiectul Hotărârii Guvernului cu privire la modificarea şi completarea Strategiei de dezvoltare a serviciilor de extensiune rurală pentru anii 2012-2022, alte cheltuieli nu se planifică.

**Impactul implementării**

Introducerea plăților va avea **impact** asupra:

* nivelului de organizare al entității care va implementa Strategia;
* trecerii de la Organizația Regională de Prestare a Serviciilor (ORPS) la Echipe Sectoriale (ES);
* trecerii de la Consultanți Generaliști (CG) la Consultanți Specializați (CS) în domeniu;
* direcționării de la contracte cu Organizația de Prestare a Serviciilor (OPS) la contracte individuale de muncă cu personal al OPS;
* trecerii de la contracte parțiale de muncă de 50% la relații de muncă cu normă deplină;
* trecerii la cursuri de ***”formare a formatorilor”*** pentru sporirea nivelul de calitate;
* direcționării spre diversificarea ulterioară a serviciilor rurale;
* trecerii la un sistem intern de înregistrare pentru monitorizarea portofoliului, executarea plățile, etc;
* direcționării spre crearea rezervelor financiare pentru oferirea posibilității de gestionare a fluctuațiilor în perspectivă.

Alocaţiile din bugetul de stat se vor micșora începând cu al II-III an de prestare a serviciilor cu plată (2019-2020). Finanţarea din surse private va spori treptat în această perioadă şi va reduce finanţarea din fondurile publice. Către anul 2022 obiectivul de bază va fi distribuirea fondurilor publice şi a celor private în proporţie de 50 la 50.

Mai mult ca atât, statutul de ONG al organizaţiilor prestatoare de servicii de consultanţă rurală va face posibilă atragerea din exterior şi utilizarea surselor financiare alternative, care vor contribui la dezvoltarea reţelei serviciilor de extensiune rurală.

**Rezultatele scontate**

Impactul serviciilor prestate, prin diversificarea acestora și introducerea serviciilor cu plată, se aşteaptă a fi unul considerabil, iar impactul serviciilor de extensiune rurală asupra mediului va fi unul dublu. Pe de o parte, sporirea ***profitabilității*** sectorului agroindustrial va fi strâns legată de creşterea presiunii asupra mediului şi a naturii. Pe de altă parte, se vor presta servicii cu privire la protecţia mediului, bunăstarea animalelor, securitatea alimentară şi îmbunătăţirea condiţiilor de muncă și trai ale populației din mediul rural, contribuind astfel la dezvoltarea echilibrată a sectorului agricol.

Totodată, se propune spre aprobare și Planul de acțiuni pentru a doua etapă 2018-2022 de implementare a Strategiei de dezvoltare a serviciilor de extensiune rurala pentru anii 2012-2022. În proiectul Planul prezentat sunt expuse 3 obiective specifice noi, care le-au substituit pe cele existente în Planul 2012-2017.

Având în vedere cele expuse, Ministerul Agriculturii, Dezvoltării Regionale și Mediului consideră oportună aprobarea proiectului Hotărîrii Guvernului pentru modificarea și completarea Hotărârii Guvernului nr.486 din 5 iulie 2012 cu privire la aprobarea Strategiei de dezvoltare a serviciilor de extensiune rurală pentru anii 2012-2022.

**Viceministru Vasile LUCA**

Ex. Magdalena

Rusnac-Frăsineanu

Tel.022-22-86-12